Għadu kemm għalaq 111-il sena u ġie dikjarat mill-Guinness World Records bħala l-ixjaħ raġel fid-dinja. Il-Pollakk, Alexander Imich qal li s-sigriet għal ħajja twila huwa li jkollok ġenetika tajba. Għal Alexander Imich, l-età hija biss numru. Meta kellu 92 sena, kien kiteb ktieb “The Incredible Tales of the Paranormal,” u erba’ snin wara ddeċieda li jistudja u siefer it-Turkija. Meta kien mistoqsi x’inhu s-sigriet għal ħajja twila, huwa qal li jkollok ġenetika tajba u żżomm nadif, minbarra dieta ħafifa u r-rieda li l-ħajja tgħixha. Żied li missieru għex sakemm kellu fuq id-90 sena. Fl-aħħar jiem, il-ħajja kienet ftit aktar diffiċli għal Alexander Imich wara li waqa’ u naqsitlu l-enerġija u l-mobilità. Dawk ta’ madwaru iżda qalu li qabel l-inċident, huwa kien deskritt minn ħafna bħala “inkredibli”. Mwieled fl-4 ta’ Frar 1903 fil-Polonja, Imich kien irnexxielu jaħrab fl-1939 meta n-Nażżisti ħadu l-kontroll tal-pajjiż. Hu u martu ħarbu lejn l-Unjoni Sovjetika u meta rrifjutaw li jaċċettaw in-nazzjonalità Sovjetika, ntbagħtu f’kamp tax-xogħol fis-Siberja. Meta kien mistoqsi x’jiftakar minn dak iż-żmien, qal li kien iħares lejn is-sema u jara n-“northern lights”. Jiftakar ukoll il-mument li nħeles mill-kamp. Fl-1952 hu u martu Wela, emigraw lejn l-Istati Uniti u għexu f’Waterbury, Connecticut. Kienu għexu wkoll għal xi żmien f’Pennsylvania qabel marru u qagħdu fi New York City. Imich kien spiżjar u martu pittriċi u fiżjoterapista. Huma qatt ma kellhom tfal iżda Imich għandu neputi ta’ 84 sena. Imich kiteb dwar l-esperjenzi ta’ ħajtu fil-ktieb  “The Incredible Tales of the Paranormal” li kien ippublikat fl-1995. Minkejja l-età, huwa jgħid li ż-żmien ma jinkwetahx u qal li hemm tlett affarijiet li għad irid jagħmel f’ħajtu iżda mhux ċar fuq x’inhuma u kif!